મલાડ (વેસ્ટ)ના એવરશાઇન નગરમાં બી-૧૨ સમર્થ વિલા બંગલામાં સાતમાંથી ચાર આરોપીઓએ પ્રવેશ કર્યો હતો, જ્યારે બાકીના ત્રણ આરોપીઓ બહાર વૉચ રાખી રહ્યા હતા. આ બંગલાની બાજુમાં રહેતા પાડોશીઓને ખબર હતી કે બંગલાના માલિક વિદેશમાં ગયા છે. તેમણે જોયું કે બુધવારે વહેલી સવારે આ બંગલાની લાઇટ ઑન હતી અને અમુક લોકો પહેલા માળે જોવા મળ્યા હતા. આ શંકાસ્પદ હિલચાલને કારણે એક પાડોશીએ પોલીસને જાણ કરી હતી. નાઇટ ડ્યુટીના ડિટેક્શન પોલીસ-અધિકારી અને તેમનો સ્ટાફ તરત જ બનાવના સ્થળે પહોંચી ગયા હતા. આરોપીઓ કારમાં એક અદ્યતન સાઉન્ડ-સિસ્ટમ મૂકી રહ્યા હતા ત્યારે પોલીસે લૂંટ કરીને નાસી જવાની તૈયારી કરી રહેલા આરોપીઓને રંગેહાથ ઝડપી લીધા હતા. એમાંથી એક આરોપી પોલીસને હાથતાળી આપીને ભાગી છૂટ્યો હતો, પરંતુ સ્થાનિક લોકોએ તેને પકડીને પોલીસને સોંપી દીધો હતો.